Nõukogu määrus (EÜ) nr 2289/2002,

19. detsember 2002,

millega lõpetatakse uut eksportijat käsitlev läbivaatamine seoses määrusega (EÜ) nr 1600/1999 Indiast pärit vähemalt 1 mm läbimõõduga roostevaba terastraadi impordi suhtes lõpliku dumpinguvastase tollimaksu kehtestamise kohta, kehtestatakse uuesti tollimaks kõnealuse riigi teatava eksportija impordi suhtes ning lõpetatakse selle impordi registreerimine

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (edaspidi "algmäärus"), [1] eriti selle artikli 11 lõiget 4,

võttes arvesse komisjoni ettepanekut, mis esitati pärast konsulteerimist nõuandekomiteega,

ning arvestades järgmist:

A. EELNENUD MENETLUS

(1) Komisjon kehtestas määrusega (EÜ) nr 1600/1999 [2] lõpliku dumpinguvastase tollimaksu Indiast pärit ja CN-koodi ex72230019 alla kuuluva vähemalt 1 mm läbimõõduga roostevaba terastraadi (edaspidi "vaatlusalune toode") impordi suhtes. Meetmed kehtestati üksikeksportijate suhtes kohaldatava 0–55,6 % suuruse tollimaksuna, kusjuures jääktollimaksu suurus oli 55,6 %.

B. PRAEGUNE MENETLUS

1. Uut eksportijat käsitleva läbivaatamise taotlus

(2) Pärast lõplike meetmete kehtestamist sai komisjon ühelt India tootjalt, äriühingult Garg Sales Co. PVT Ltd (edaspidi "taotluse esitaja") taotluse uut eksportijat käsitleva läbivaatamise algatamiseks seoses määrusega (EÜ) nr 1600/1999 vastavalt algmääruse artikli 11 lõikele 4. Taotluse esitaja väitel ei ole ta seotud ühegi muu Indias tegutseva vaatlusaluse toote eksportijaga. Peale selle väitis ta, et esialgse uurimisperioodi jooksul (1. aprillist 1997 kuni 31. märtsini 1998) ei olnud ta vaatlusalust toodet ühendusse eksportinud, kuid oli seda teinud pärast kõnealuse perioodi lõppu. Eespool öeldu põhjal taotles kõnealune tootja, et dumpingu tuvastamise korral määrataks talle individuaalne tollimaksumäär.

2. Läbivaatamise algatamine

(3) Komisjon kontrollis taotluse esitaja antud tõendeid ning pidas neid algmääruse artikli 11 lõike 4 kohase läbivaatamise algatamiseks piisavaks. Pärast nõuandekomiteega konsulteerimist ja olles andnud asjaomasele ühenduse tootmisharule võimaluse oma arvamust avaldada, algatas komisjon taotluse esitaja osas määrusega (EÜ) nr 1325/2002 [3] uut eksportijat käsitleva läbivaatamise seoses määrusega (EÜ) nr 1600/1999 ning alustas uurimist. Samal ajal tühistati taotluse esitaja suhtes kehtestatud dumpinguvastane tollimaks ning tema impordi suhtes kehtestati registreerimisnõue vastavalt algmääruse artikli 11 lõikele 4 ja artikli 14 lõikele 5.

3. Eksportiva tootja mitteosalemine koostöös

(4) Uurimise seisukohast vajaliku teabe saamiseks saatis komisjon taotluse esitajale küsimustiku. Ettenähtud tähtaja jooksul komisjon küsimustikule vastust siiski ei saanud. Taotluse esitaja ei palunud ka tähtaega pikendada. Komisjon teatas taotluse esitajale, et neid asjaolusid arvestades kavatsetakse läbivaatamisega seotud uurimine lõpetada ning loobuda individuaalse tollimaksumäära taotluse edasisest läbivaatamisest. Taotluse esitajale anti 10 päeva oma märkuste esitamiseks. Pärast seda, kui komisjon oli teinud taotluse esitajale teatavaks oma kavatsuse lõpetada läbivaatamisega seotud uurimine, ei saadud taotluse esitajalt ühtki märkust.

(5) Sellest tulenevalt tuleb järeldada, et äriühing Garg Sales Co. PVT Ltd ei ole teinud uurimise käigus koostööd, jättes komisjoni saadetud küsimustikule vastamata. Seepärast tuleks läbivaatamine lõpetada ning komisjoni määruse (EÜ) nr 1325/2002 artikliga 2 tühistatud dumpinguvastane tollimaks tuleks uuesti kehtestada tagasiulatuvalt alates 24. juulist 2002. Peale selle tuleks lõpetada sama määruse artiklis 3 sätestatud impordi registreerimine,

ON VASTU VÕTNUD KÄESOLEVA MÄÄRUSE:

Artikkel 1

Käesolevaga lõpetatakse komisjoni määruse (EÜ) nr 1325/2002 artikliga 1 algatatud määruse (EÜ) nr 1600/1999 läbivaatamine seoses sellise Indiast pärit vähemalt 1 mm läbimõõduga ja vähemalt 2,5 % niklisisaldusega (välja arvatud traat niklisisaldusega vähemalt 28 % massist, kuid mitte üle 31 %, ning kroomisisaldusega vähemalt 20 % massist, kuid mitte üle 22 %) roostevaba terastraadi impordiga, mis kuulub CN-koodi ex72230019 alla ning mida toodab ja müüb ühendusse eksportimiseks äriühing Garg Sales Co. PVT Ltd (TARICi lisakood A404).

Artikkel 2

Määrusega (EÜ) nr 1600/1999 kehtestatud ja komisjoni määruse (EÜ) nr 1325/2002 artikliga 2 tühistatud dumpinguvastane tollimaks kehtestatakse käesoleva määruse artiklis 1 määratletud impordi suhtes uuesti alates 24. juulist 2002.

Artikkel 3

Toll peab lõpetama käesoleva määruse artiklis 1 määratletud impordi registreerimise vastavalt määruse (EÜ) nr 384/96 artikli 14 lõikele 5.

Artikkel 4

Käesolev määrus jõustub järgmisel päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 19. detsember 2002

Nõukogu nimel

eesistuja

L. Espersen

[1] EÜT L 56, 6.3.1996, lk 1. Määrust on viimati muudetud määrusega (EÜ) nr 1972/2002 (EÜT L 305, 7.11.2002, lk 1).

[2] EÜT L 189, 22.7.1999, lk 19.

[3] EÜT L 194, 23.7.2002, lk 27.

--------------------------------------------------